Cuneiform Tablet POAT 18a (L29 573)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma wa-ak-lúm-ma a-na pu-šu-ke-en₆ qí-bi-ma a-na-kam-ma a-bi ú-na-ḫi-id-kà um-ma šu-ut-ma šu-ma me-er-i a-ta šu-ma ta-ra-a-ma-ni KÙ.BABBAR-áp ás-qú-dim ṣa-ba-at a-ni i-na ṭup-pí-kà ta-áš-pu-ra-am um-ma a-ta-ma a-wi-lúm i-na qá-qí-ri-im da-nim wa-ša-áb lá e-ta-lá-ku-ma KÙ.BABBAR lá a-ṣa-ba-at šu-ma a-bi₄ a-ta šu-ma ta-ra-a-ma-ni a-ma 2 ṭup-pé-en₆ na-áš-ú-ni-ku-um iš-té-en₆ ṭup-pá-am ší-me 1 ṭup-pá-am i-na qá-tí-kà kà-i-il₅ šu-ma a-bi₄ a-ta šu-ma ta-ra-a-ma-ni a-bu-ni lu-qú-tám ma-a-tám i-dí-šu-um lu e-ta-lá-tí-ma iš-tù KÙ.BABBAR 1 GÚ ù e-li-iš ṣa-ba-at KÙ.BABBAR 1 GÍN lá i-ḫa-li-iq ki-ma ša a-ta ta-qí-ša-ni li-bi₄ ḫa-di IGI a-šur ù i-li-a a-kà-ra-ba-kum ki-ma KÙ.BABBAR-áp ra-mì-ni-kà šu-tám-ri-is a-šu-mì a-wa-tí-kà ša i-bu-lu-uṭ a-bi₄-a ta-áp-té-a-ni ù ṭup-pá-kà áš-ta-me a-na-ku a-na-kam ma-ṣa-ku-um